Is-self Min jagħmel ħniena jislef lill-proxxmu tiegħu, u min jgħinu, iħares il-kmandamenti. Islef lill-proxxmu tiegħek meta hu fil-bżonn, rodd lura lill-ġar tiegħek fil-ħin. Żomm kelmtek u kun fidil miegħu, u kull ħin issib dak li teħtieġ. Għal ħafna s-self qisu kien xi sejba, u jaqilgħu l-għawġ għal dawk li jgħinuhom. Sa ma bniedem jieħu dak li jrid, ibus id ħaddieħor, u fuq il-ġid tal-proxxmu tiegħu jitkellem minn taħt l-ilsien; imma meta għandu jrodd lura jtawwal iż-żmien, u jrodd bi kliem ta' wieħed li ma jimpurtahx, u jġib skuża biż-żmien. Jekk jista' jħallas, min silfu bilkemm jingħata n-nofs, u jqis dan daqskieku kien xi sejba. Jekk ma jkunx jista', ikun seraqlu ġidu, u għal xejn b'xejn ikun għamlu għadu tiegħu; iroddlu saħtiet u żebliħ, u flok ġieħ iroddlu disprezz. Ħafna, mhux minħabba xi ħżunija, jibqgħu lura milli jisilfu, u joqogħdu attenti li ma jiġux misruqa għal xejn b'xejn. L-għoti bil-qalb Madankollu, lill-magħkus ħudu bis-sabar, u tħallihx jistenna għall-karità. Minħabba l-kmandament għin lill-fqir, u għax hu fil-bżonn tibagħtux lura b'idejh vojta. Itlef il-fidda tiegħek minħabba ħuk jew ħabibek; tħallihiex issaddad u tintilef taħt il-maduma. It-teżor tiegħek agħmel minnu skont il-Liġi tal-Għoli, u jkun għalik ta' qligħ aktar mid-deheb. Agħlaq il-karità fl-imħażen tiegħek, u hi teħilsek minn kull hemm. Iktar minn tarka b'saħħitha jew lanza tqila tiġġieled għalik mal-għadu tiegħek. Ir-rahan Raġel sewwa jidħol rahan għall-ġar tiegħu, u min tilef il-mistħija jħallih warajh. Tinsiex il-pjaċir ta' min daħal rahan għalik, għax dan ikun ta ħajtu minħabba fik. Il-midneb iħarbat il-ġid ta' min daħal rahan għalih, u min hu qalbu ħażina jitlaq lil min ħelsu. Għax għamluha ta' rahan, ħafna li kellhom il-ġid ġew fix-xejn, u theżżu bħal mewġa tal-baħar; tbiegħdu minn darhom nies ta' setgħa, u ġġerrew fost ġnus barranin. Il-midneb li jindaħal biex jirhan, u jiġri wara l-qligħ, jaqa' f'idejn il-ġustizzja. Għin il-ġar tiegħek skont ma tista', u oqgħod b'għajnejk miftuħa li ma taqax int ukoll f'għawġ bħal dan. Id-dar u l-merħba Il-ħwejjeġ ewlenija tal-ħajja huma l-ilma, il-ħobż, u l-ilbies, u dar fejn tostor l-għera tiegħek. Aħjar il-ħajja ta' fqir fil-kenn taħt saqaf tal-injam, minn ikel bil-ħala għand il-barranin. Ħa jkun jogħġbok kemm il-ftit u kemm il-ħafna, u hekk ma tismax ċanfir, għax tkun ma' ħaddieħor. Jekk tgħix minn dar ħiereġ u f'oħra dieħel, tgħaddi ħajja ta' niket; u fejn tkun qiegħed ta' barrani lanqas ħalqek ma tkun tista' tiftaħ. Tilqa' għandek u tagħti jixrob lil min ma jafhulekx, u minn fuq tisma' kliem iniggeż: "Ejja, barrani, ħejji l-mejda, u jekk għandek xi ħaġa f'idek, agħtihieli ħalli nikolha". "Itlaq, barrani, għax hawn min hu aqwa minnek; ġie joqgħod għandi ħija u neħtieġ id-dar". Dawn huma ħwejjeġ tqal għal bniedem li għandu s-sens: it-tmaqdir ta' sid id-dar, u t-tagħjir ta' min jislef.